《哀殳生》
清代·金楹

枯杨不再芳，残花不再扬。下士忽愁苦，斯人已沦亡。

沦亡岁月迁，昨梦在我傍。觉来不见君，神思空旁皇。

旁皇何所之，愿言携酒浆。寻君墓前道，空山石苍苍。

苍山万古色，人命有短长。乡井嗟决绝，魂当随鸟翔。

青云为君衣，白云为君裳，君已契冲穆，岂复含悲伤。

斜日下寒天，存者长相望。

作者简介：金楹，字觉夫，号雨香，仁和人。诸生。有《啸月楼集》。